I és que davant del naixement de la seva segona filla va decidir emprendre el seu propi negoci.
Janabebé començava a operar com a proveïdora de fundes, sacs i complements per a carrets i cadiretes de cotxe de bebè.
Com neix la idea de crear Janabebé?
Crec que neix durant el meu segon embaràs i gairebé podríem dir que es va gestar en paral·lel al meu nadó.
Quan vaig quedar-me embarassada, l'empresa on treballava va decidir no renovar-me el contracte i, de sobte, jo que soc una ànima inquieta, em vaig trobar amb un munt d'hores lliures.
Sóc enginyera tèxtil i de sempre he estat una apassionada del món del disseny i la confecció, així que vaig començar a dissenyar i crear complements pel meu futur bebè.
Poques setmanes abans del seu naixement vaig rebre a casa el carret que havia comprat online i, al veure'l, vaig pensar que necessitava fer-li una funda protectora, amb teixits naturals, que es pogués rentar i canviar amb facilitat i que aportés més confort al bebè i més personalitat al meu carret.
Vaig pensar que podia tenir èxit en la venda online i m'hi vaig llençar de cap. No va ser fàcil però en poc temps vaig aconseguir crear el meu primer stock de fundes universals de disseny i posar-lo a la venda al gran aparador d'Amazon.
Ho vaig vendre tot abans de previst i ràpidament vaig posar-me a treballar per crear més unitats.
Des de llavors no hem parat de créixer.
Avui venem a més de 80 països a tot de món.
Quins van ser el moments més complicats quan vas obrir el negoci?
Els inicis acostumen a ser sempre els moments més difícils.
En el meu cas, una mica més encara, perquè van coincidir en el temps amb el naixement de la Jana (d'aquí el nom de Janabebé).
Van ser setmanes molt intenses, plenes d'il·lusió i ganes però també de nervis, de por, de maldecaps i d'angoixa...
Aconseguir posar els nostres productes al aparador d'Amazon va ser una tasca difícil, llarga en tramitació i complicada en permisos, fet normal perquè nosaltres érem nous i desconeguts al mercat i ells exigien garanties.
També va ser complicat crear els primers stocks des de casa meva, sola, amb un ull al bressol i l'altre a l'agulla, gairebé sense maquinària ni personal.
Hi havia dies que cosia més de 200 peces, i jo també les empaquetava personalment i les enviava...
Però ara miro enrere i ho recordo amb satisfacció i sento un gran orgull personal.
Com vas veure el nínxol de mercat?
Havia estat fent una mica de prospecció per Internet i vaig detectar que no hi havia molta oferta d'aquest tipus de producte i que, a més el poc que hi havia, o era molt car, o tenia poca qualitat o un disseny poc atractiu.
Així que vaig creure que hi havia un forat per mi.
La clau era fer fundes amb materials de qualitat certificats, ben acabats, atractius en disseny i ajustats en preu.
La ràpida venda del meu primer stock em va confirmar que anava per bon camí.
En el nostre èxit també hi han intervingut altres factors com són el fet de comptar amb un aparador internacional de primer nivell i oferir un excel·lent servei de post venda des de Janabebé.
El vostre únic canal de venda és l'online.
Us plantegeu obrir botigues físiques?
L'empresa ja va néixer sota la idea de vendre únicament online.
Actualment el nostre principal canal de venda és Amazon, però també venem a través de la nostra web janabebe.com, i tenim els nostres productes als aparadors d'altres marketplaces com Fnac.com, Carrefour, Intermarché o Worten, entre d'altres.
Des del primer dia treballeu amb Amazon.
Com és la relació amb aquest Marketplace gegant?
Amazon va irrompre a Espanya amb una plataforma bastant imperfecte en els seus inicis, així que va requerir molt d'esforç per la nostra part per tal de posar-ho tot a punt i, en aquest sentit, la perseverança va ser clau.
Poc a poc, amb la pràctica i les noves implementacions que Amazon anava fent, la plataforma es va fer cada vegada més assequible.
Puc assegurar que Amazon no és el que és per casualitat, té un mèrit terrible el que han aconseguit, saben molt bé el que es fan, i, a més a més, saben què és el que el client vol i necessita.
El nostre creixement ha estat tan ràpid gràcies, en part, a l'exposició des del primer moment a una massa de consumidors descomunal.
En 6 mesos ja teníem presència a tota Europa, exposats a 300 milions de potencials consumidors.
Aconseguir aquesta exposició amb el mètode tradicional de venda a botiga, amb representants, majoristes, etc. hagués requerit una inversió de temps i capital extraordinària.
Temps en teníem, però capital, no.
Així que Amazon ha estat i és un gran soci per nosaltres.
Ens ha exposat al món, ens ha ajudat a portar el nostre producte a països que ni ens haguéssim imaginat vendre mai.
A més ens proporciona una quantitat enorme d'informació sobre el nostre negoci que pel nostre compte ens costaria molts recursos obtenir.
En definitiva, les empreses triguen molts anys a arribar on som nosaltres ara i, amb Amazon ho hem pogut fer en tan sols 3 anys.
Amb quina plantilla compta Janabebé en aquests moments?
Ara mateix som un equip de 35 persones, que ens repartim entre les oficines (Direcció, Marketing, Disseny i Patronatge) i el taller, un espai de 550 metres quadrats on es realitza una producció mitjana de 400 unitats diàries, amb 17 màquines de confecció i un carro extenedor semi-automàtic.
No subcontractem la producció a tercers països, on no podríem controlar ni la matèria prima ni la qualitat en la confecció.
Per tant, tot ho comprem i ho fem des de Catalunya.
De fet, fins i tot formem directament al nostre personal de taller, perquè creiem que és un factor clau per mantenir els nostres estàndards de qualitat.
Un 25% d'aquest personal de taller eren persones en risc d'exclusió social abans que les contractéssim.
Alguns d'ells provenen de la Fundació ARED que treballa justament per la integració d'aquest col·lectiu.
Ens complau poder donar-los una oportunitat laboral i sentir-nos socialment responsables com a empresa.
A quins països oferiu els vostres productes?
Actualment, a través d'Amazon, venem a més de 80 països de tot el món.
Els mercats més potents pel que fa a vendes són, per aquest ordre, Espanya, Alemanya, Itàlia, Estats Units, França i el Regne Unit.
Des de la plataforma americana venem també a països del sud-est asiàtic, Orient Mitjà, Amèrica del Sur, etc. Acabem d'obrir plataformes a Canadà i Mèxic i, properament, ho farem a Japó i Austràlia.
Quina és la vostra facturació anual?
Les previsions són bones i esperem tancar l'any per sobre dels 3 milions d'euros.
Quins són els vostres objectius de futur?
A curt termini, complir amb el nostre pla estratègic pel que fa a obrir de nous mercats internacionals i entrar a nous marketplaces.
Alhora, l'objectiu és anar incorporant noves referencies, ampliant catàleg, renovant dissenys i optimitzant processos de fabricació, que ens permetin créixer al nivell de la demanada de producte que tenim.
I la idea és poder fer tot això, sense perdre la nostre essència i mantenint-nos fidels a la fórmula que ens ha portat a l'èxit, apostant per la confecció pròpia i els proveïdors locals.
A llarg termini, l'objectiu no té límit.
Ens queda molt de camí per recórrer i tenim moltes fites per assolir.
Quin consell donaries a persones que volen emprendre el seu propi negoci?
Doncs que si ho veuen clar, no tinguin por.
No les enganyaré, emprendre un negoci no és un camí de roses: moltes hores de feina, molt sacrifici.... cal saber aprendre dels errors i sobretot envoltar-se d'un equip de confiança.
Si l'objectiu és clar, la il·lusió i les ganes ho fan tot molt més fàcil.
I sobretot, no abaixar el llistó sinó posar-te'l una mica més alt cada dia.
Nosaltres hem aconseguit donar les primeres passes en ferm i això és important però som conscients que cal treballar per seguir aquí i per continuar creixent.
A mesura que la teva empresa creix, també creixen de manera brutal les seves necessitats i això et pot agafar desprevinguda.
Necessites més personal, més espai, més maquinària.
Quan vaig començar amb aquest projecte, era jo sola davant una maquina de cosir: escollia els materials, dissenyava els patrons, confeccionava el producte, preparava les comandes, feia fins i tot les accions de marketing a petita escala...
Ara Janabebé s'ha convertit en una empresa professionalitzada, que exigeix una direcció constant i necessita rapidesa en la presa de decisions en molts àmbits.
Un creixement tan ràpid com el nostre, de vegades, pot allunyar-te del teu origen, de l'essència i per això és important tenir un bon equip al teu costat i també molt suport per part de la teva família.
Ells també són els qui t'estimulen a seguir lluitant i a donar el salt al següent nivell, sense por però amb tota la responsabilitat que això comporta.